ठैहरो मेरे सीन्ने च इक होर नुहार फड़कै करदी ऐ। उसी में मित्तर आखने लेई लचार आं। डरनां कुत्तै डांग लेइयै पेश नईं पेई जान। तुस नाँ नईं पुच्छो तां खरा ऐ। जेकर उनें सुनी लेया तां भिड़ी पौङन। खुदा नईं करै तुस उनेंगी पन्छानी लैयो, ता ए आखने दी गलती नईं करी बवेयो जे तुस उनेंगी जानदे ओ। फी बी जेकर तरमूड़िएं दे खखरे च हत्थ देने दी मर्जी होयै तां थुवड़ी इच्छा। शौक कन्ने जमैश करो। हां, असानी आस्तै में उनेंगी मित्तर गै आखंग। लोक पिठ्ठी पिच्छें उन्दी तरीफ करदे संगदे न। मूंहा पर करने दा ओ मौका गै नईं दिंदे कीजे अपने मूंह मियां मिठ्ठू बनने च उनेंगी कमाल हसल ऐ। उस रोज खबरै मेरी शामत आई दी ही जे आखी बैठा-‘षुरी साब, दुनियाँ च दो गै हीरे न इक कोहेनूर ते दये तुस।’ पुरी साब दा मुहारा खुशी कन्ने चमकन लगा। ओ मेरे निर्णें दा जायजां लैदें बाकी दे साथियें अल्ल दिक्कन लगे।